Puleerausta ja pelottelua

Moskova kukoistaa, koska vallanpitäjät ostivat keskiluokan hiljaiseksi. Mutta kuinka pitkään kaupunkilaiset tyytyvät trendi­ravintoloihin ja siisteihin puistoihin?

Moskova

Moskovassa on nykyään käytössä uusi mittayksikkö: jonkin muun venäläiskaupungin vuosibudjetti.

Se on tarpeen, kun pääkaupungin kunnostus- ja kaunistusprojektien hintoja yritetään panna mittakaavaan.

Tähän tapaan: Puiden ja nurmikoiden valaisuun käytetään lähes sama summa kuin 400 000 asukkaan Ulan-Udessa kaikkiin menoihin yhteensä. Puistojen rakentamiseen ja kunnostamiseen kuluu 1,5 miljoonan asukkaan Novosibirskin budjetin verran. Katutyöt maksavat yhtä paljon kuin 1,4 miljoonan asukkaan Jekaterinburgin koko vuoden kulut.